stanford-oval/wikipedia huggingface dataset:
גן פרסי
הגנים > באג-א פין

באע'-י פין (בפרסית: باغ فین) משתרע על פני 7.6 הקטאר ושוכן בקרבת העיר כאשאן, באזור שמתוחם על ידי מדבר מצד אחד והרים מצד שני ומאופיין באקלים צחיח. הגן ומרבית המבנים השוכנים בו הוקמו במאה ה-17. אף ששליטי שושלת זנד החלו לטפל בגן לאחר שירשו את השושלת הספווית, הוא ספג נזקים כבדים ברעידת אדמה שפקדה את האזור ב-1743. הגן שוקם בתחילת תקופת שלטונה של שושלת קאג'אר, ואף הורחב ביחס לממדיו המקוריים. לאחר מכן הוזנח הגן במשך שנים אחדות, ורק בשלהי תקופת קאג'אר הוא שוקם. הגן שימש כמפקדת המורדים במסגרת מהפכת החוקה הפרסית שהתחוללה בין 1905 ל-1907, ובמהלכה ספג נזקים רבים. נזקים אלו תוקנו בהדרגה החל משנות ה-30.
הגן בנוי בצורת מרובע, ובמרכז שני הצירים הראשיים שלו נמצא פביליון. בריכת המים, הנמצאת צפונית לפביליון, היא נקודת ההתחלה של מערכת ההשקיה של הגן. המים מגיעים לבריכה זו ממעיין שזורם במרחק 3 קילומטרים דרומית לגן. מהבריכה מתפצלים המים לשני כיוונים, שאחד מהם משמש את טחנות המים של הגן והשני זורם דרך מערכת משנית של מעיינות מלאכותיים אל מאגרי מים נוספים בגן, ומהם אל האזורים החקלאיים המקיפים את הגן. במשך השנים הוקמו בגן מספר מבנים ובהם בתי קיץ, בתי מרחץ, הרמונות, ופביליונים. הגן כולו מוקף בחומה עשויה מבוץ. לאורך הצירים הראשיים של הגן נשתלו עצי ארז, ומהצירים הראשיים מתפצלים שבילים נוספים. עצים גבוהים נוספים נשתלו בגבולות הגן, והם תוחמים אותו מבחינת הנוף ומסייעים ליצירת סביבה אקלימית נפרדת שמסוגלת לתמוך בגידול עצי פרי ופרחים.
הגנים > פסארגאדה

מתחם זה הוקם על ידי כורש הגדול באתר שבו נערך ב-550 לפנה"ס הקרב שבו הביסו כוחותיו את צבא ממלכת מדי. הארמון והגן המלכותיים הוקמו כעשרים שנה לאחר הקרב, וישנן עדויות שלפיהן הייתה באזור נוכחות אנושית כ-40,000 שנים לפני זמננו. קיימם שרידים גם מתקופות מאוחרות יותר ובהן האימפריה הפרתית, האימפריה הסאסאנית והתקופה המוסלמית.
כיום משתרע הגן על פני 249.65 הקטאר, והוא חלק מאתר מורשת עולמית שהוכרז על ידי אונסק"ו בשנת 2004. האדריכלות בגן הושפעה ממספר תרבויות שהיו נתונות לשלטון פרסי בתקופת הממלכה האחמנית. המאפיינים העיקריים של הגנים הפרסיים באים לידי ביטוי גם בפסארגאדה. סידור המבנים והאזורים הפתוחים בגן נועד ליצור רושם מלכותי. בחפירות ארכאולוגיות שנערכו באזור הגן נמצאו עדויות לכך שנקודת המוצא של אספקת המים לגן הייתה במערכת סכרים וטענות שנבנתה בנהר פולוואר, הזורם במרחק 35 קילומטרים צפונית-מזרחית לפסארגאדה. החל מהמחצית השנייה של המאה ה-20 נערכו מספר סבבים של עבודות שימור בשרידים הארכאולוגים שבגן.
הגנים > באג-א צ'הל סותון

גן זה, המשתרע על פני 5.8 הקטאר באספהאן, הוקם בתקופת הממלכה הספווית ובניית הארמון השוכן בו הושלמה ככל הנראה ב-1674. בעקבות עבודות שימור שהתנהלו בגן במחצית השנייה של המאה ה-20 נחשפו ציורים וכתובות עתיקים, שבזכותם ניתן היה להבין כיצד נראה הארמון בשלבים השונים של בנייתו. שמו של הגן בפרסית נגזר מהעמודים הרבים בשטחו, והתרגום המדויק הוא ארבעים עמודים. ארבעים הוא מספר שמייצג ריבוי בתרבות הפרסית. הצירים הראשי של הגן הוא מכיוון מזרח למערב, ולאורכו נשתלו עצי דולב.
לבריכה הראשית של הגן יש תפקיד חשוב במערכת המים של הגן. היא גובלת במרפסת הארמון שבה יש 20 עמודים המשתקפים במים, ובאופן זה הם הופכים ל"ארבעים" עמודים. צורתו המקורית של הארמון הייתה מבנה מלבני שעל גגו שלוש כיפות, ובמשך השנים הוספו לו תוספות רבות. כיום יש לארמון צורה המזכירה קובייה. חלק ניכר מהקישוטים המקוריים קיים גם כיום, ובהם חלונות צבועים, מראות וציורים. חלקים מקוריים נוספים הם תקרת המראות של האולם הראשי והתקרה הצבועה של מרפסת העמודים.
המגוון של הצמחייה בגן מבוסס על התאמתה לתנאי האקלים והקרקע המקומיים, וכן על המראה החיצוני של הצמחים השונים ועל יכולתם להשתלב בתמונת הנוף הכללית. בין המינים העיקריים של עצים בגן ניתן למנות את האולמוס, אורן פרסי, ארז ירוק עד, דולב, ערער, פיקוס, צפצפה, שיטה ותות.
הגנים > באג-א שאהזאדה

באע'-י שאהזאדה (בפרסית: باغ شاهزاده) נבנה בתקופת קאג'אר, במרחק 6 קילומטרים מהעיר מאהאן הנמצאת באזור מדברי במחוז כרמאן ובכך ייחודו. היזם של הגן מת עוד לפני תום העבודות, ולפיכך נותר הגן עד היום במצב בלתי גמור. במשך השנים הוזנח הגן ממגוון סיבות, וספג נזקים רבים. ב-1959 החלו הרשויות הפרסיות בשיקום הגן, וכעבור 16 שנים הוסיפו אותו לרשימת אתרי המורשת הלאומית. הגן ספג נזקים רבים נוספים ברעידת אדמה שפקדה את האזור ב-1981, ורק עשר שנים לאחר מכן החלו עבודות השיפוץ והשיקום הנוספות.
הגן בנוי בצורת מלבן לאורך ציר אורכי המחבר בין הכניסה הראשית והפביליון של הגן. ייחודו של הגן הוא בכך שהפביליון הוא המבנה היחיד המצוי במלואו בתוך שטח הגן. כל שאר המבנים נבנו על גבולות הגן. הארגון הפנימי של הגן מבוסס על מפלסים שטוחים שנבנו לאורך הציר המרכזי. הצמחייה בגן נשתלה כך שהיא תיצור תבניות ברורות של צבעים עונתיים וצל. המים המזינים את הצמחייה מגיעים מפסגות ההרים השוכנים באזור, נכנסים לגן דרך קאנאט טיגראן שבחלק הגבוה ביותר בגן, וממנו מתפצלים ומשקים את החלקים השונים בגן. הטופוגרפיה של הגן מודגשת על ידי פלגים ומפלי מים קטנים ומלאכותיים הנמצאים לאורך מערכת הבריכות המדורגת.
סארדאר ח'אנה, המבנה המרכזי של הגן שבנוי בסגנון המזכיר את אדריכלות הבארוק, נבנה בנקודה הגבוהה ביותר. במרכז המבנה יש פביליון, המאוגף על ידי שני אגפים ארוכים. שני המבנים המפוארים הנוספים בגן הם באלה ח'אנה (בית המגורים), המורכב גם הוא מחלק מרכזי ושני אגפים ארוכים אך קטן יותר בהשוואה לסארדאר, ומבנה בעל תפקיד לא ידוע בדרום הגן שיש המשערים כי שימש כמכלאה לבעלי חיים. המבנים בגן נבנו בעיקר מלבני בוץ שטויחו באמצעות גבס. הקישוטים מבוססים בעיקר על אריחים, סטוקו ועמודים.
הערות שוליים

↑  ראו בקישור החיצוני בתבנית שבראש הערך
| אדריכלות נוף וגינון |
| --- | --- | --- |
| סוגי גנים | איטלקי • אנגלי • יפני • מוסלמי • פרסי • צרפתי |  |
| אלמנטים בגינון ואדריכלות נוף | אלמנטים בגינון ואדריכלות נוף |  |
| אלמנטי מבניים | בלוודרה • גזיבו • פולי • פטיו • שער ירח |  |
| אלמנטי מים | בריכת השתקפות • בריכת נוי • גשר אבני מדרך • גשר זיגזג • גשר סהר • מפל מים מלאכותי |  |
| אלמנטי צומח | גינון יובשני • לבירינת • מדשאה |  |
בית קאוואם (הפביליון)
מגדל עם חורי אוורור בדולאת-אבאד
הפביליון המרכזי בבאג-א פין
הארמון בצ'הל סותון
מראה בגן
פילאטיס

פילאטיס היא שיטת אימון גופנפש שיטתי שפותחה בתחילת המאה ה-20, על ידי מאמן כושר גופני, גרמני, בשם יוֹזֶף פִּילָאטִיס, (בגרמנית: Joseph Hubertus Pilates), (1883–1967) ועל שמו נקראת השיטה. הוא עצמו, בתחילת הדרך, קרא לשיטה שלו קונטרולוג'י (Contrology) כי זו שיטה העוסקת בשליטה בשרירים בעזרת הנפש. השיטה מתייחסת לכלל השרירים בגוף, ובעיקר לשרירי רצפת האגן, הבטן והגב.
אימון בשיטת פילאטיס כולל תרגילים חוזרים המאמצים שרירים. כל תרגיל נובע מ"חמשת היסודות": נשימה, יישור צוואר, ייצוב הצלעות והשכמות, תנועתיות האגן והשרירים הרוחביים בבטן. כל תרגיל מתחיל בייצוב שרירי הליבה, ולאחר מכן תנועה מסוימת בטווח מבוקר. בעת תרגול שיטת הפילאטיס, ההתמקדות היא בגיוס יעיל של יחידות מוטוריות וחזרה על כל תרגיל - מספר פעמים.
המונח "פילאטיס" אינו מונח מוגן (ראו להלן) ואין שיטת אימון אחידה ולכן, ישנם מאמני פילאטיס רבים ושיטות אימון שונות ברחבי העולם. נכון לשנת 2023, למעלה מ-12 מיליון אנשים מתרגלים פילאטיס.
תרגול פילאטיס > עקרונות התרגול

פילאטיס הוא אימון יחידני. בהדרכת המאמן, כל מתאמן מתאים לעצמו את העוצמה וטווח התנועה, על פי בריאות ויכולותיו.
פילאטיס עוסק באימון כוח וגמישות ואינו אימון קרדיווסקולרי.
הבסיס לתרגילי פילאטיס הוא נשימה מוסדרת ומאוזנת ולאחר מכן "גיוס" השרירים הנכונים לכל תנועה כדי לחזק את השרירים ולהרחיב טווחי תנועה גדולים יותר במפרקים ולאורך כל עמוד השדרה, ובכך למנוע לחץ שנוצר על חוליות ומפרקים.
שיטת פילאטיס מייחסת חשיבות לשרירים המייצבים, מתוך מחשבה ששימוש נכון בהם יאפשר תנועה חלקה יותר וימנע עומס על חלקים אחרים בגוף. אלו שרירים שנמצאים קרוב למפרקים, סביב החוליות וברצפת האגן.
בתרגול שיטת הפילאטיס נדרשת הפעלת כוח רב, במספר קטן של חזרות על כל תרגיל, ובכך נמנעים מלהתיש את השריר.
תרגילי פילאטיס בשכיבה על הגב נעשים תוך שמירה על גב בהקשתה טבעית.
תרגול פילאטיס > דוגמאות

כל הדוגמאות להמחשה בלבד. לימוד ותרגול - רק עם מאמן מוסמך.
תרגול פילאטיס > תרגילים פילאטיס על מזרן

Roll Up: התחלה ממצב של שכיבה על הגב, ידיים מתוחות לאחור, מעל הראש, בהמשך לקו האוזניים. הושטת הידיים לפנים ועלייה בעקבותיהן - חוליה אחרי חוליה על ידי כוחם של שרירי הבטן למצב ישיבה שלמה עם גו זקוף ולאחר מכן כפיפת הגו קדימה עד שהידיים נוגעות באצבעות הרגליים.
Shoulder Bridge: התחלה ממצב של שכיבה על הגב ברגליים כפופות, כפות הרגליים יציבות על המזרן, הרמת האגן בנשיפה וייצוב הגוף על כפות הרגליים והשכמות בלבד. חזרה למצב הראשוני והמשך תרגול.
תרגול פילאטיס > דוגמה לתרגיל פילאטיס על רפורמר

מתיחה: הרמת ברכיים
מצב התחלה: ידיים ישרות מחזיקות בבָּר. ברכיים על המיטה. כפות הרגליים "נעוצות" במשענות. הגב קמור.
יישור הגב, הבטן מורמת. מתיחת הגב (מאמץ "להרחיק", ככל האפשר, את עצם הזנב מעצם הבריח).
קימור הגב והרמת הברכיים.
מצב משפטי בישראל

בישראל אין הסדרה מקצועית מיוחדת לפילאטיס.
תקפות מדעית

נערכו מספר מחקרים לגבי יעילות השיטה, כמו:
"מטא-מחקר שנערך ב-2011 בחן 16 מחקרים שפורסמו בין השנים 2000–2011 בז'ורנאלים מקצועיים מצא (על אף שרמת האיכות המדעית הייתה בינונית), כי: השפעות שיטת פילאטיס ניכרו בעיקר בשיפור הגמישות (הוכחה חזקה), שיפור שווי המשקל הדינמי (הוכחה חזקה), ושיפור סיבולת שרירית (הוכחה בינונית).
מטא-מחקר שנערך ב-2016 בחן מחקרים שנעשו בין השנים 2003–2014 על יעילות שיטת פילאטיס בקרב קשישים, מצא כי אי אפשר לקבוע אם השיטה יעילה או לא.
מטא מחקר שנעשה בספרד, ב-2019 מצא שפילאטיס שיפר את הכושר הקרדיו-ריאתי) באופן מובהק, הן עבור אוכלוסיות בריאות והן עבור מטופלים עם בעיות בריאותיות.
לקריאה נוספת

דניס אוסטין, פילאטיס לכל גוף, פוקוס, 2004 (הספר בקטלוג ULI)
הערות שוליים

↑  Joseph H. (Joseph Hubertus) Pilates, William John Miller, Pilates' return to life through contrology, [electronic resource]: Presentation Dynamics, 2010
1 2  June Kloubec, Pilates: how does it work and who needs it?, Muscles, Ligaments and Tendons Journal 1, 2011-12-29, עמ' 61–66
↑  About Pilates | Pilates Foundation, www.pilatesfoundation.com
1 2 3  Joseph Pilates | Knockaloe | Isle of Man, www.knockaloe.im
1 2  The History of Pilates, PMA
1 2 3 4  , A DEEP DIVE INTO PILATES PART ONE: HISTORY, sakashhw, 3 יוני 2021
↑  Claudia Lange,Viswanath Unnithan Elizabeth Larkam, Paula M. Latta,, Maximizing the benefits of Pilates-inspired exercise forlearning functional motor skills, www.pilateszone.com, smncr 1999
↑  , Pilates, Inc. v. Current Concepts, Inc, V.LEX, 2000
↑  About the PMA, PMA, ‏brtv c 28 bucncr 2013
↑  Fundamental Pilates Reformer Exercises: Kneeling Knee Stretches, pilatesandrea.com, ‏נצפה: 25/1/2024
↑  אור סופר, עושים פילאטיס ולא מרגישים שום שינוי? אולי זו הסיבה, באתר ynet, 21 בנובמבר 2024
↑  A. Cruz-Ferreira, J. Fernandes, L. Laranjo, L. M. Bernardo, A. Silva, A Systematic Review of the Effects of Pilates Method of Exercise in Healthy People, Archives of Physical Medicine and Rehabilitation 92, 2011-12-01, עמ' 2071–2081
↑  P. Becker Engers, A. J. Rombaldi, E. Gouvêa Portella, M. C. da Silva, The effects of the Pilates method in the elderly: a systematic review, Revista Brasileira de Reumatologia 56, 2016-Jul-Aug, עמ' 352–365
↑  R. Fernández-Rodríguez, C. Álvarez-Bueno, A. Ferri-Morales, A. I. Torres-Costoso, I. Cavero-Redondo, V. Martínez-Vizcaíno, Pilates Method Improves Cardiorespiratory Fitness: A Systematic Review and Meta-Analysis, Journal of Clinical Medicine 8, 2019-11, עמ' 1761
| --- | --- |
בקרת זהויות :  NLI: 987007554123005171  BNE: XX553927  BnF: cb150562137 (data)  GND: 4605994-5  LCCN: sh98007568  NKC: ph220688 
תרגול פילאטיס על מזרן
תרגול פילאטיס על כיסא וונדה
שיטת פאולה

שיטת פאולה היא שיטה להתעמלות השרירים הטבעתיים, אשר הומצאה ופותחה בישראל על ידי פאולה גרבורג (1907–2004).
ביוגרפיה

גרבורג, ילידת המבורג שבגרמניה, שבצעירותה עסקה בבלט, נגינה בפסנתר ושירה, אובחנה בגיל 35 כסובלת ממחלת שרירים ניוונית. הרופאים מסרו לה כי מחלתה חשוכת מרפא וכי תרותק לכיסא גלגלים לשארית חייה. גרבורג החליטה לנסות לשפר את היכולת התנועתית שלה על ידי תרגול. התמקדותה בשרירים הטבעתיים (השרירים הסוגרים, הספינקטרים) נבעה ממגבלותיה הגופניות, שמנעו ממנה שימוש מלא בשרירים אחרים בגופה.
במשך הזמן היא גילתה שהתנועות קיבלו אופי מיוחד, במקביל לשיפור הדרגתי במצבה. גרבורג המשיכה לתרגל ומצבה הבריאותי השתפר ללא הכר. בתצפיותיה היא הבחינה שהתנועות הספונטניות אותן תרגלה אופיינו בחוקיות ובקשר בין תנועה אחת לשנייה. את ניסיונה האישי פיתחה לשיטה הנקראת על שמה. היא נפטרה בשנת 2004, בגיל 97.
רציונל השיטה

על פי פאולה והמטפלים בשיטה, התרגול בשיטת השרירים הטבעתיים (עפעפיים, שפתיים, פי הטבעת, צינור השופכה ועוד), מתאים לכל אדם בהתאם לצרכיו. ההתעמלות, כך נטען, מעוררת מודעות עצמית ואת יכולת הריפוי העצמי הגלומה בכל אדם, וכך מביאה לשיפור יסודי ומקיף במצב בריאותו של המטופל.
עצם הפעלתו של שריר טבעתי אחד בגוף על ידי פעולת כיווץ ושחרור, גורמת לשרירים טבעתיים אחרים ושרירים אחרים בגוף לפעול אף הם. 
הדוגמה שנתנה פאולה הייתה פעולת היניקה של תינוק - ביניקה פיו של התינוק פועל בתנועות של כיווץ ושחרור, ובעקבות זאת מתרחשת תגובת שרשרת כמעט בכל הגוף: העפעפיים, הנחיריים, הידיים, הרגליים וכו', ולעיתים קרובות יש "יציאה" מיד אחרי היניקה כתוצאה מפעילות המעיים וסוגר פי הטבעת.
הקשרים בין כל השרירים הטבעתיים גורמים הן לחיזוק החלש מביניהם בשעת טיפול והן להחלשות שרירים נוספים עקב העדר טיפול. לכן פגיעה באחד הספינקטרים (ראה בהמשך) בגלל גיל, יציבה לא נכונה, מחלות וכו' עלולה לגרום לפגיעה גם במערכות נוספות, טיפול בשרירים טבעתיים שמרוחקים מהאזור שנפגע ויצירת רצף של תנועה יעזור לגוף לרפא את עצמו ואת המקומות הבעיתיים. 
מבין הדוגמאות שמזכירה פאולה בספרה, אנשים (בייחוד נשים) הסובלים מהחלשות של סוגר השופכה ומתוצאות שונות בעקבותיה כגון דליפת שתן יוכלו באמצעות תרגילים המפעילים סוגרים תקינים, כמו אלה שסביב הפה והעיניים להגיע לשינוי בתפקוד סוגר השופכה, אפשר לתרגל את פעילות סוגר צינור השופכה, לחזק אותו ולהרגיל אותו מחדש לפעולה תקינה. (כנ"ל בעצירות).
טיפול

על פי פרסומים מדעיים (ראו בהמשך תחת הכותרת #מחקרים שנערכו על שיטתה), שיטת ההתעמלות הזו מטפלת בהצלחה בבעיות של שליטה על הסוגרים, בבעיות יציבה, עצירות, כאבי מחזור וכאבי מפרקים, כמו כן הוכחה יעילות השיטה בחיזוק שרירי רצפת האגן והבטן לאחר לידה.
לפי דברי העוסקים בתחום - באמצעות תרגילי השיטה ניתן לטפל בכאבי גב ופרקים, בהפרעות במערכת הנשימה, העכול והשתן (בריחת שתן), טחורים, ובצניחה של איברים פנימיים (רחם, שלפוחית השתן ועוד). 
כמו כן יש הוכחות ליעילותה של השיטה בשיקום לאחר לידה, ניתוחים ותאונות.
שיטת פאולה הוכרה על ידי חלק מקופות החולים, שהכניסו את הטיפולים על פי שיטה זו לסל הטיפולים שלהן.
טיפול > דרך הטיפול

התעמלות בשיטת פאולה נלמדת במסגרת של פגישה בין מטפל למטופל אחד.
נטייתם של רוב המטפלים היא להציע למטופלים לשכב על משטח קשה (מיטת טיפול) משום שכך עולה התגובה הבלתי רצונית בין הספינקטרים במיטבה. למרות הנחה זו הולכים ומתרבים המורים הנוטים לבצע את ההתעמלות בכל מצב ותנוחה.
המטפל בודק כיצד מגיב גופו של המטופל ובהתאם לכך מציע תרגילים נוספים, וכך במהלך סדרת פגישות נבנה אוסף תרגילים המתאימים למטופל ולבעייתו, עד שהמטופל מרגיש שאין לו צורך יותר במטפל.
חשוב שהמטופל יתרגל בבית את התרגיל או התרגילים שנלמדו בשיעור. התרגול חשוב מאוד לחיזוק שרירים וגם כדי לחזק את תיאום הפעילות או צימוד הפעילות בין שרירים.
הספינקטרים

הספינקטרים (אנ') הם השרירים הטבעתיים בגוף האדם (חלקם רצוניים וחלקם לא רצוניים), הנמצאים סביב פתחי הגוף (הקשתית בעין, עפעפיים, נחיריים, אוזניים, פה, צינור השופכה ופי הטבעת).
התנועה הבסיסית של כל שריר טבעתי בגוף האדם היא תנועת כיווץ ושחרור, תנועה זו מתקיימת בין השרירים הטבעתיים לבין עצמם. זוהי תנועה המשפיעה על השרירים הרצוניים. נוסף לכך מסיבות לא מובנות הוכחה השפעה חיובית על שרירים בלתי רצוניים. מעקבים של רופאים הראו את יכולתה של השיטה להשפיע לטובה על מיקום הרחם לאחר צניחה בגוף האישה. שינויים במצבי עצירות כרונית מעידים על העלאת יכולת הפריסטלטיקה, תהליך דומה מתרחש גם במצבי נשימה חלקיים. למשל:
מערכת הנשימה - כיווץ ושחרור הסרעפת והריאות,
מערכת העיכול - כיווץ ושחרור התנועה הפריסטלטית של המעיים,
מחזור הדם - כיווץ ושחרור שריר הלב והזרימה בכלי הדם.
מערכת השרירים - שריר אחד מתכווץ על מנת למתוח שריר אחר.
החופשי של פאולה

פאולה מצאה שעל ידי מתן חופש לגוף, הוא יוכל להביע את עצמו ודרך כך שהאדם יקשיב לגופו, וישחרר עצמו לתנועה ספונטנית טבעית הוא יביא את עצמו למצב טוב יותר מבחינה גופנית פיזית, נפשית ורוחנית עם יותר גמישות ותנועתיות, ופתיחות רגשית ומחשבתית. 
מכאן שעל פי דבריה - שיטתה עוזרת גם להתפתחות עצמית ועידוד היצירתיות.
ממשיכי דרכה

שמה של השיטה עבר מפה לאוזן, ולפאולה היו תלמידים רבים אשר למדו ממנה ואף פיתחו את השיטה. 
יש בישראל ובעולם מטפלים רבים הממשיכים את דרכה אבל לא כולם דבקים בנאמנות בתורתה כפי שפותחה על ידה ובוססה מדעית על ידי ד"ר יצחק מנדלברוד שהיה תלמידה הראשון, ותלמידותיה איה גולדהמר ויולי מגנט, שנחשבות לתלמידות הבולטות[דרוש מקור]. יולי מגנט פיתחה את ה"חופשי" של פאולה במדרגה נוספת והוסיפה על-ידי כך לשיטת פאולה מימד מעשיר נוסף[דרוש מקור].
מחקרים שנערכו על שיטתה

במהלך השנים נערכו מחקרים רבים שבדקו את יעילות השיטה. בהם:
במחקר קליני מבוקר שנערך בבית החולים הדסה בירושלים הושוו שתי שיטות התעמלות (שיטת פאולה ושיטת תרגול שרירי רצפת האגן).
מחקר ממוקד נערך בהתייחס לפגועי חוט השדרה.
מחקר שבדק את יעילות שיטת פאולה התייחס לטיפול בואגיניזמוס - כיווץ לא רצוני של הנרתיק אצל נשים, הגורם לכאב ומפריע לקיום יחסי מין תקינים  .
מחקר שנערך בנושא דליפת שתן ושיטת פאולה על ידי מיכל ליברגל וישניצר, דרורית הוכנר צלניקר, יובל לביא, אורלי מנור ואורה פלטיאל נועד לבדוק האם יעילות הטיפול על ידי שיטת פאולה (על פי מבחן פד), דומה ליעילות הטיפול הניתן לבעיה על ידי תרגול שרירי רצפת האגן, באוכלוסיית נשים בקהילה הסובלות מדליפת שתן במאמץ. ממצאי עבודה זו, נותנים לגיטימציה לשיטת פאולה כשיטת טיפול יעילה לבעיית דליפת השתן.
לקריאה נוספת

לקריאה נוספת על שיטת פאולה:
פאולה גרבורג, סוד השרירים הטבעתיים, הוצאת פלג
איה גולדהמר, שיטת פאולה. התעמלות השרירים הטבעתיים,  הוצאת פרולוג
יותם ורדי. היכולת החבויה בתוכנו - שיטת פאולה ואני. הוצאה פרטית, 2009
משה כהן-גיל, הישראלים שביקשו לרפא את  העולם : פלדנקרייז, פאולה, נצח, הופה, ירושלים: כתר, 2013.
הערות שוליים

1 2  אורי דרומי, סוד השרירים הטבעתיים, באתר הארץ, 14 באפריל 2004
↑ שלומית יום- טוב ואילן גולני מתנדים בגוף האדם והתעמלות השרירים הטבעתיים
Yom-Tov, S, Golani, I. Oscillators in human body and circular muscle gymnastics. Med. Hyp. 1993 ;118-22
↑  שלומית יום טוב התעמלות ספינקטרים לפגועי חוט השדרה
↑  צבי צוקרמן, ילנה רוסליק וראול אורביטו, (המח' לנשים ויולדות, מרכז רפואי רבין, פתח-תקווה) הטיפול בנשים הלוקות בוואגיניסמוס על ידי הרפיה של שרירי הטבעת במשלב עם טיפול במרחיבי לדן לעומת טיפול התנהגותי במרחיבים בלבד. הרפואה, כרך 144 חוברת ד' אפריל 2005
תקציר.
↑  
Liebergall-Wischnitzer M, Hochner-Celnikier D, Lavy Y, Manor O, Arbel R, Paltiel O. Paula method of circular muscle exercises for urinary stress incontinence-a clinical trial. Int Urogynecol J Pelvic Floor Dysfunct. 2005 Jan 20
↑   נילי לנדסמן, מורי הדרך שסירבו להשתחוות לפני האנטיביוטיקה, באתר הארץ, 12 במאי 2014
הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
מודרה

קטע ממגילה יפנית מהמאה ה-11-12, מציגה סוגים שונים של מודרות להחזקת ידיים.
מוּדְרָה (בסנסקריט: मुद्रा (חותם, סימן או מחווה) בטיבטית: ཕྱག་རྒྱ་) היא תנוחה של איברים מסוימים, המשמשת לרוב בעת תרגולי יוגה ומדיטציה, על מנת לתעל את אנרגיית הצ'י (בסנסקריט פראנה) בכיוונים הנכונים. קיימים סוגים שונים של מודרות בהתאם למטרות שאותן רוצים להשיג בעת התרגול.
בתרגולי היוגה, לרוב משתמשים במודרות יחד עם תרגילי נשימה יוגיים, בדרך כלל בישיבה, על מנת לעורר חלקים שונים של הגוף ויחד עם הנשימה להשפיע על זרימת הפראנה, בתרגולים אלו נכללים איברים פנימיים שונים כמו רצפת האגן, הסרעפת, הגרון, העיניים, הלשון, פי הטבעת, איברי המין, הבטן, וחלקים אחרים של הגוף.
בדתות הינדואיזם ובודהיזם (בעיקר בוג'ריאנה) נעשה שימוש נרחב במודרות, על מנת להשיג מטרות דתיות.
מודרות הידיים

מודרות הידיים - הַסְטָה, הן המודרות הנפוצות ביותר הן המודרות המתייחסות לתנוחת הידיים והאצבעות. על פי התאוריה שמאחורי המודרות, לנקודות שונות בידיים ובאצבעות יש השפעות שונות על זרימת האנרגיה (הפראנה) בגוף, ובאמצעות המנחים השונים, ולרוב גם בשילוב של נשימה נכונה, אפשר לגרות אזורים מסוימים בגוף או בתודעה (הצ'אקרות), ולשחרר בהם חסימות אנרגטיות או לתעל אליהם אנרגיה רצויה.
מודרות הידיים > מודרות ידיים שונות > אנג'לי מודרה

אַנְגַ'לִי מודרה - מודרת התפילה, המתנה או הברכה היא אחת מהמודרות המפורסמות שבה הידיים מוצמדות זו לזו מול בית החזה כאשר האצבעות הן נוטות כלפי מעלה והמרפקים פתוחים לצדדים. במודרה זו משתמשים בין היתר בעת אמירת שלום, ובעת תפילה. כמו כן בהינדואיזם הידיים מונחות בתנוחה זו בעת מלמול המנטרה אוֹם. בהינדואיזם או בהודו, מודרה זו ידועה בשם מודרה "נמסטה".
מודרות הידיים > מודרות ידיים שונות > גיאן מודרה

גִיאַן מודרה - מודרת הידע היא תנוחה של קצה האצבע המורה הנוגעת בקצה האגודל בעוד שאר האצבעות נשארות ישרות, ומטרתה היא לעורר פתיחות, ידע ורוגע.
מודרות הידיים > מודרות ידיים שונות > סורייה מודרה

סוּרִיַיה מודרה - מודרת השמש היא תנוחה שבה האגודל מחבק את הקמיצה בעוד שאר האצבעות נשארות ישרות, ומטרותיה הן בין היתר השגת אינטואיטיביות ובריאות.
מודרות הידיים > מודרות ידיים שונות > שוני מודרה

שוּנִי מודרה - מודרת הסבלנות היא נגיעת קצה האמה בקצה האגודל, ומטרתה היא השגת סבלנות.
מודרות הידיים > מודרות ידיים שונות > דהיינה מודרה

דהיינה מודרה - מודרת המדיטציה היא הנחת גב יד ימין על גבי כף יד שמאל גברים, ולנשים גב יד שמאל על גבי כף יד ימין, כל זאת בעת שהידיים עצמן מונחות על הברכיים. כפות הידיים פונות מעלה והבהונות נוגעות אחת בשנייה. מטרת המודרה היא העצמת יכולת הקליטה והקבלה, ומשתמשים בה רבות בעת מדיטציה בודהיסטית. כמו כן קיימים פסלי בודהה רבים שבהם ידי הבודהה מונחות במודרה זו.
מודרות הידיים > מודרות ידיים שונות > קספאנה מודרה

קְסֶפַּאנַה מודרה - היא שילוב האמה, הקמיצה והזרת של שתי הידיים אלו באלו בעוד האצבעות המורות מוצמדות ומורות כלפי מעלה, והאגודלים מונחים האחד על השנייה.
מודרות הידיים > מודרות ידיים שונות > אקש מודרה

אַקַש מודרה - היא שילוב של האמה והאגודל, באופן שנוצר מעגל.
מודרות הידיים > מודרות ידיים שונות > ג'אל שאמאק מודרה

ג'אל שאמאק מודרה - נגיעה של קצות הזרתות בבסיס האגודלים, כשאלו נוגעים במפרקיהן העליונים.
נוסף על כל אלו, קיימות מודרות ידיים רבות נוספות לתרגולים ולהשגת מטרות שונות.
שוניה מודרה
שוניה מודרה -
1) גע בקצה האצבעות האמצעיות בבסיס האגודלים והאגודל במפרק הפלנגות הראשון שלו.
2) לחץ בעדינות על מפרק הפלנגות הראשון עם זה של האגודל.
3) שמור על שלוש אצבעות אחרות ישר.
4) אחוז במודרה זו והניחו את הידיים על הברך עם כף היד כלפי מעלה.
5) עצמו עיניים, נשמו כמה נשימות עמוקות והתחילו מדיטציה.
מודרות אחרות

קיימות גם מודרות המבוצעות על ידי חלקי גוף אחרים, והן מחולקות לקבוצת מודרות הראש המכונה מַאנַה ולרוב מטרתן היא כינוס החושים והשקטת התודעה, קבוצת מודרות המכונות קַאיַה והן כוללות את הגוף כולו, מודרות הכוללות שימוש בבאנדים דהיינו אזורי אברי הרבייה ואַדְהַרְמַה הכוללת את אזור חיץ הנקביים לבדו.
הערות שוליים

↑  "Unravelling Hasta (Hand) Mudras in Yoga". Yoga With Sapna (באנגלית אמריקאית). 2016-09-26. נבדק ב-2018-11-23.
1 2  "תרגול מודרות ביוגה - מאמר של מיטל עובד בפראנה יוגה". פראנה יוגה - יוגה בדרך שלך. 2016-07-04. נבדק ב-2018-11-23.
↑  "Meet in the Middle: Anjali Mudra". Yoga Journal (באנגלית). נבדק ב-2018-11-23.
↑  Location: Los Angeles, CA, USA, Namaste Namaskar Mudra - Meaning, How to do, 6 Benefits
↑  Shekhar, Sardar, Fitness Mudra
↑  Location: Los Angeles, CA, USA, Dhyana Mudra - How To Do and 6 Benefits | Yoga Mudra
↑  "What is Dhyana Mudra? - Definition from Yogapedia". Yogapedia.com (באנגלית). נבדק ב-2018-11-23.
↑  Akash Mudra, www.sks3fitness.com, ‏04-05-2019
↑  Jal Shaamak Mudra
↑  Location: Mumbai, Maharashtra, India, Shunya Mudra - How To Do and 6 Benefits | Yoga Mudra
↑  Mudras
↑  Meditation
↑  כמעט כל מה שרציתם לדעת על מולה בנדה, באתר www.yoga.co.il
| --- | --- |
בקרת זהויות :  NLI: 987007550851105171  GND: 4193761-2  LCCN: sh85088257  NKC: ph123035 
פסל שידיו הן בתנוחת אנג'לי מודרה
פסלו של הבודהה אמיטאבהה כאשר ידיו מונחות בדהיינה מודרה
אנמריה מרינקה

| --- | --- |

 לידה:  1 באפריל 1978 (בת 46) יאשי, הרפובליקה הסוציאליסטית של רומניה 
 מדינה:  רומניה 
 תקופת הפעילות:  מ-2004 
 פרסים והוקרה:  פרס באפט"א לטלוויזיה 
 פרופיל ב-IMDb
 
אנמריה מרינקה (ברומנית: Anamaria Marinca; נולדה ב-1 באפריל 1978) היא שחקנית קולנוע, טלוויזיה ותיאטרון רומנייה.
ביוגרפיה

מרינקה נולדה ביאסי, אמה כנרית ואביה פרופסור לתיאטרון, בילדותה למדה לנגן על כינור, היא למדה באוניברסיטת ג'ורג'ה אנסקו לאמנויות (Universitatea Națională de Arte „George Enescu).
ב-2004 גילמה נערת ליווי במיני סדרה הבריטית-קנדית "Sex Traffic", על תפקיד זה זכתה בשלושה פרסים וביניהם פרס באפט"א לטלוויזיה, ב-2006 הופיעה בפרק של הסדרה מלון בבילון.
ב-2007 שיחקה בסרט "4 חודשים, 3 שבועות ויומיים", המתרחש ברומניה הקומוניסטית ומספר על סטודנטיות באוניברסיטה הבאות לבצע הפלה. היא זכתה לשבחים עבור תפקידה וקיבלה מועמדות לפרס האקדמיה האירופית לקולנוע. באותה שנה שיחקה פקידת קבלה במלון בסרט "נעורים ללא נעורים" המתבסס על רומן מאת הסופר הרומני מירצ'ה אליאדה.
ב-2009 בסרט "Storm" העוסק במלחמת בוסניה, באותה שנה שיחקה מכשפה בסרט הרוזנת ובסרט האירי חמש דקות של גן עדן, ב-2011 שיחקה אמנית רחוב בסרט הרומנטי "Perfect Sense".
בשנת 2022 שיחקה בדרמה האימה "לא תהיי לבד" (אנ') של הבמאי הצפון מקדוני גורן סטולבסקי (אנ') לצד שחקנים כמו נומי ראפאס וקרלוטו קוטה. באותה שנה החלה לשחק בסדרת הפשע הבריטית "The Chelsea Detective" בתור אסטריד פישר.
בשנת 2023 כיכבה בתפקיד הראשי שוב בסרטו של סטולבסקי, "משק בית למתחילים" (אנ').
בתיאטרון שיחקה במחזה מידה כנגד מידה.